Eros Ramazzotti

Eras Lučianas Valteris Ramacotis Molina (Eros Luciano Walter Ramazzotti Molina, g. 1963 m. spalio 28 d. Romoje, Italija) – italų pop muzikos dainininkas ir dainų autorius, žinomas visoje Europoje (ypač Ispanijoje), Lotynų Amerikoje.
Dainas atlieka italų ir ispanų kalbomis. Eros Ramazzotti per trisdešimt metų trunkančią karjerą išleido 11 albumų, 37 singlus, 3 kompiliacijas. Iš viso parduota daugiau nei 55 milijonus įrašų.

Biografija

Ankstyvasis gyvenimas (1963–1981) 

Eros Ramazzotti gimė 1963 m. Vardas suteiktas pagal graikų meilės dievą Erotą. Būdamas septynerių, būsimasis dainininkas pradėjo groti gitara, o paauglystėje ėmė rašyti dainų tekstus. Jam padėjo tėvas, kuris taip pat buvo neabejingas muzikai. Eros Ramazzotti bandė stoti į konservatoriją, tačiau nebuvo priimtas. Vėliau mokėsi buhalterio amato, tačiau šį užsiėmimą metė.

1981 m. Eros Ramazzotti dalyvavo konkurse „Voci Nuove di Castrocaro“. Nors tais metais laimėjo Zucchero ir Fiordaliso, Ramazzotti pateko į finalą, kur už jį balsus atidavė du svarbūs Italijos pramogų pasaulio atstovai. Po „Voci Nuove di Castrocaro“ Eros Ramazzotti sudarė pirmąjį kontraktą ir persikėlė gyventi į Milaną.

Karjeros pradžia (1982–1986) 

1982 m. išleistas pirmasis singlas „Ad un amico“ () nesulaukė didelio atgarsio. 1984 m. Ramazzotti pirmą kartą dalyvavo Sanremo muzikos festivalyje. Jo daina „Terra promessa“ () laimėjo debiutantų nominacijoje ir išpopuliarėjo visoje Europoje.

1985 m. išleistas pirmasis albumas „Cuori agitati“ (). Tais pačiais metais dar kartą dalyvavo Sanremo muzikos festivalyje. Šįsyk su daina „Una storia importante“ () užėmė tik šeštąją vietą, tačiau kūrinys išpopuliarėjo daugelyje Europos šalių. 1986 m. išleistas antrasis albumas „Nuovi eroi“ (). Tais pačiais metais Eros Ramazzotti su kūriniu „Adesso tu“ () trečią kartą dalyvavo Sanremo muzikos festivalyje, kur laimėjo pirmąją vietą.

Pripažinimas (1987–1994) 

1987 m. buvo išleistas trečiasis albumas „In certi momenti“ (). Albumas sėkmingai parduotas Vokietijoje, Šveicarijoje ir kitose šalyse. Tais pačiais metais Eros Ramazzotti surengė devynių mėnesių trukmės koncertinį turą. 1988 m. buvo išleistas mini albumas „Musica é“ ().

1990-ųjų birželį pasirodė penktasis dainininko albumas „In ogni senso“, sėkmingai parduotas Vokietijoje, Šveicarijoje, Olandijoje. Tais pačiais metais amerikiečių prodiuseris Clive Davis patarė Eros Ramazzotti surengti koncertą „Radio City Music Hall“ pramogų arenoje, Niujorke, JAV. Ramazzotti buvo pirmasis italų atlikėjas, koncertavęs arenoje po jos atnaujinimo. Vizito Amerikoje metu dainininkas pasirodė keliose televizijos laidose.

1991 m. išleistas gyvų įrašų albumas „Eros in Concert“. 1993 m. pasirodė albumas „Tutte storie“ (), kurio visame pasaulyje parduota daugiau nei šeši milijonai kopijų. Po šio albumo pasirodymo Eros Ramazzotti surengė koncertinį turą po Europą bei Lotynų Amerikos šalis. „Tutte storie“ išleistas ir ispanų kalba ().

Pasaulinė sėkmė (1995–2002) 

1996 m. išleistas albumas „Dove c'è musica“ (), kurio parduota daugiau nei septyni milijonai kopijų. Tų pačių metų pabaigoje Eros Ramazzotti su šveicarų modeliu ir televizijos žvaigžde Michelle Hunziker susilaukė pirmojo vaiko – dukters Aurora Sophie.

1997 m. pasirodė pirmoji geriausių atlikėjo dainų rinktinė „Eros“, kuriame buvo ir du nauji kūriniai – „Quanto amore sei“ ir „Ancora un minuto di sole“, du ankstesni didelio populiarumo susilaukę kūriniai buvo įrašyti iš naujo: „Musica è“ (duetas su Andrea Bocelli) ir „Cose della vita – Can’t Stop Thinking of You“ (duetas su Tina Turner). Tais pačias metais Eros Ramazzotti buvo nominuotas Vokietijos muzikos apdovanojimuose „Echo“.

1998 m. išleistas albumas „Eros Live“, į kurį buvo įtrauktos ir dvi duetu atliktos dainos: „Cose della vita – Can’t Stop Thinking of You“ (su Tina Turner) ir „That’s All I Need to Know-Difenderò“ (su Joe Cocker). 1999 m. Eros Ramazzotti įrašė dar vieną dainą su Andrea Bocelli – „Nel Cuore Lei“. Kūrinys buvo įtrauktas į Andrea Bocelli albumą „Sogno“ (), kurio parduota daugiau nei 10 milijonų egzempliorių.

Eros Ramazzotti Lietuvoje 

2001 m. pirmą kartą koncertavo Lietuvoje. Antrąjį – 2010 m. balandžio 6 d. Vilniaus „Siemens“ arenoje (~6 000 klausytojų), koncertiniame ture po Baltijos šalis, kur pristatė naujausią savo albumą „Ali e Radici“ (), keletą metų kurtą garsiausiose pasaulio įrašų studijose bei laikomą vienu brandžiausių ligšiolinių darbų. Scenografiją dainininko koncertams parengė Kanados cirke „Cirque du Soleil“ dirbantys meistrai. Scenoje atlikėjas pasirodė vilkėdamas italų mados dizainerių „Dolce & Gabbana“ kurtus kostiumus. Kartu su dainininku į Vilnių atvyko 80 žmonių (10 muzikantų bei vokalistų, daugybė padėjėjų, iš jų – 3 kulinarai, užkulisiuose ruošę maistą). Į Lietuvą atvyko 2010 m. balandžio 5 d. privačiu lėktuvu.

2019 m. spalio 18 d. surengė koncertą Lietuvoje. Pasirodymas, vykęs Kauno „Žalgirio“ arenoje, buvo įtrauktas į pasaulines gastroles „Vita ce n'è“, kurių metu atlikėjas pristatė 2019 m. lapkričio 23 dieną pasirodysiantį savo naujausią albumą.

Asmeninis gyvenimas 

2014 m. Eros Ramazzotti vedė italų modelį ir aktorę Marica Pellegrinelli. 2011 m. pora susilaukė dukters. Tai antroji dainininko santuoka. Pirmoji žmona – šveicarų modelis ir laidų vedėja Michelle Hunziker.

Diskografija 

 Cuori agitati (1985 m.)
 Nuovi eroi (1986 m.)
 In certi momenti (1987 m.)
 Musica é (1988 m.)
 In ogni senso (1990 m.)
 Tutte storie (1993 m.)
 Dove c'è musica (1996 m.)
 Stile Libero (2000 m.)
 9 (2003 m.)
 Calma Apparente (2005 m.)
 E2 (2007 m.)
 Ali e radici (2009 m.)
 Noi (2013 m.)
 Perfetto (2015 m.)

Šaltiniai

Nuorodos 
 Oficiali svetainė
 

Ramazzotti
Ramazzotti
Ramazzotti